Interview med Panoramas direktør i Tivoli - dr.dk/Om DR/Lytternes og seernes redaktør
DR's måde at interviewe Panoramas direktør, Morten Broager, medførte heftig debat og kritik.
Interviewet med Panoramas direktør Morten Broager i Tivoli medførte en række kritiske henvendelser via Kontakt DR, hvor DR's journalist kritiseredes for verbalt at "overfalde" direktøren. På DR's Facebook-sider og de sociale medier generelt affødte sagen stor opmærksomhed.
DR fandt at dette interview indholdsmæssigt var væsentligt for valgdækningen, idet statsministerkandidat Lars Løkke Rasmussen brugte netop denne kilde som sandhedsvidne på et helt centralt budskab i Venstres valgkampagne om, at det i Danmark for visse mennesker ikke kan betale sig at arbejde. DR sendte ikke interviewet i sin helhed som TV2 News, men redigerede det på en måde, der var både fair og respektfuldt overfor kilden. Derfor beklagede DR ikke indholdet i interviewet i Tivoli, men beklagede derimod formen, der blev kaotisk og anklagende.
DR beklagede med det samme måden, hvorpå interviewet var foregået, men fandt fortsat at sagen var relevant, da den berørte et af Venstres primære udspil i valgdækningen. DR havde bedt om et interview under roligere forhold og med god tid, men Panoramas presseansvarlige gav kun denne ene lejlighed. Da DR fandt det væsentligt at snakke med Panorama, var det således vores eneste mulighed. I DR's evaluering af hele valgdækningen er dette emne med i efterkritikken.